
ΑΝΑΚΟΙΝΩΣΗ
Ε.Σ.Α.μεΑ.: Παγκόσμια Ημέρα Καρδιάς 2026   
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) για την Παγκόσμια Ημέρα Καρδιάς 2026 αναδημοσιεύει την ανακοίνωση του μέλους της Πανελλήνιος Σύνδεσμος Πασχόντων από Καρδιοπάθειες: 
«Η Παγκόσμια Ημέρα Καρδιάς εορτάζεται κάθε χρόνο στις 29 Σεπτεμβρίου, με ουσιαστικό σκοπό την ενημέρωση και ευαισθητοποίηση του κοινού για τα καρδιαγγειακά νοσήματα, τα οποία αποτελούν την πρώτη αιτία θανάτου παγκοσμίως μακράν ενώ ευθύνονται για περισσότερους από 20 εκατομμύρια θανάτους ετησίως. 
Είναι χαρακτηριστικά τα εξής:  1 στους 5 συνανθρώπους μας θα χάσει τη ζωή του πρόωρα από κάποια μορφή καρδιαγγειακής νόσου, παρά το ότι μεγάλο μέρος αυτών των θανάτων (γύρω στο 80%) θα μπορούσε να είχε αποφευχθεί. Το 50% περίπου των βρεφών που γεννιούνται με συγγενή καρδιοπάθεια παραμένουν για σημαντικό διάστημα χωρίς διάγνωση. Σήμερα λιγότερες από 20 χώρες παγκοσμίως  έχουν εκπονήσει ένα συγκροτημένο στρατηγικό σχέδιο για την πρόληψη και έγκαιρη διάγνωση των καρδιαγγειακών παθήσεων. 
Η Παγκόσμια Ομοσπονδία Καρδιάς (World Heart Federation), για δεύτερη συνεχή χρονιά, συνεχίζει διεθνώς την επιτυχημένη εκστρατεία με τίτλο «Do not miss a beat» (Μη χάσεις έναν κτύπο», τίτλος συμβολικός καθώς η λειτουργία της καρδιάς δίνει ζωή. H εκστρατεία εστιάζει στην πρόληψη των πρόωρων θανάτων, καλώντας σε άμεσες δράσεις, ώστε να μη χάνονται πολύτιμες στιγμές με αγαπημένα μας   πρόσωπα. Απώτερο στόχο αποτελεί μέχρι το 2030 να εξασφαλιστεί η αναγκαία φροντίδα για 500 εκατομμύρια επιπλέον συνανθρώπους μας παγκοσμίως, μέσω της προώθησης εθνικών σχεδίων δράσης και πολιτικών για την καθολική και ισότιμη πρόσβαση σε υπηρεσίες Υγείας. 
Η πρόληψη συνιστά καθοριστικό παράγοντα: η Παγκόσμια Ημέρα Καρδιάς με τις δράσεις οι οποίες τη συνοδεύουν αποσκοπεί στην προαγωγή της υγιεινής διατροφής, της σωματικής άσκησης, της διακοπής του καπνίσματος, του ελέγχου του σωματικού βάρους και τη συνειδητοποίηση της ανάγκης για τακτική ιατρική παρακολούθηση. Η έγκαιρη διάγνωση όχι μόνον σώζει αλλά εξασφαλίζει σαφώς καλύτερη ποιότητα ζωής και πολύ μεγαλύτερο προσδόκιμο επιβίωσης. 
Οι χρόνιοι πάσχοντες, σε αντίθεση με το παρελθόν, ακόμη και το πρόσφατο, βρίσκονται πλέον στο επίκεντρο, όχι ως παθητικοί ή ουδέτεροι αποδέκτες, αλλά ως ενεργά συμμέτοχοι στη διαμόρφωση πολιτικών και στη λήψη αποφάσεων, οι οποίες άπτονται καίρια της καθημερινότητάς τους.  Πρόκειται για μία καθοριστική εξέλιξη η οποία αντιμετωπίζει τον πάσχοντα συμπολίτη μας ως υπεύθυνο για την ίδια του τη ζωή και την πορεία της υγείας του. Η εκπροσώπηση στα κέντρα λήψης των αποφάσεων, στην καινοτομία, σε κλινικές μελέτες και η διεκδίκηση η άποψή του να λαμβάνεται από όλους τους εμπλεκόμενους φορείς σοβαρά υπόψη, έχει προσδώσει ιδιαίτερο και ουσιαστικό ρόλο στις συλλογικές μορφές έκφρασης των χρόνιων πασχόντων συνολικά, κάτι το οποίο και η Πολιτεία θα πρέπει να περιλάβει στη χάραξη των σχετικών πολιτικών της. 
Ο Πανελλήνιος Σύνδεσμος Πασχόντων από Καρδιοπάθειες, στο πλαίσιο των εκδηλώσεων για την Παγκόσμια Ημέρα, χαιρετίζει και συμμετέχει στην πρωτοβουλία της Ευρωπαϊκής Καρδιολογικής Εταιρείας (European Society of Cardiology), στο Forum ασθενών της οποίας μετέχει επίσημα, με τον εύγλωττο και επιτυχή τίτλο «EU Screening Week - Know your Numbers» η οποία στη χώρα μας υλοποιείται από την Ελληνική Καρδιολογική Εταιρεία  με τίτλο - σύνθημα  «Μάθε τους αριθμούς σου - Κάνε την πρόληψη συνήθεια»  προβάλλοντας έτσι τη σημασία της γνώσης των κλινικών δεικτών της καρδιάς μας μέσω συγκεκριμένων εξετάσεων.  Οι δράσεις ενημέρωσης θα φιλοξενηθούν σε ειδικά διαμορφωμένο χώρο στην έδρα της ΕΚΕ: Κτίριο ΕΚΕ, Ηλία Ποταμιάνου 6, Ιλίσια, 2ος όροφος (όπισθεν ξενοδοχείου Crowne Plaza, πλησίον ΜΕΤΡΟ ΜΕΓΑΡΟ ΜΟΥΣΙΚΗΣ).  Διάρκεια: Από τη Δευτέρα 28 Σεπτεμβρίου έως και την Πέμπτη 1 Οκτωβρίου 2026.  Ώρες Διεξαγωγής: 10:00 π.μ. - 15:00 μ.μ..
Τέλος, οφείλουμε να τονίσουμε ότι η ενεργή συμμετοχή όχι μόνον των χρονίως πασχόντων αλλά και του κάθε πολίτη είναι καταλυτική για την ύπαρξη των συλλογικών φορέων εκπροσώπησης, όπως ο Πανελλήνιος Σύνδεσμος Πασχόντων από Καρδιοπάθειες   αλλά και την επιτυχία κάθε εκστρατείας που αφορά στην ενημέρωση και έγκαιρη κινητοποίηση των συμπολιτών μας. Το σύνθημα «Οι χρόνια πάσχοντες στο επίκεντρο» θα παραμείνει κενό γράμμα, χωρίς τη συμμετοχή όλων μας καθώς τα καρδιαγγειακά νοσήματα απειλούν δυνητικά τους πάντες, ασχέτως ηλικίας, φύλου, εθνικότητας, κοινωνικοοικονομικής κατάστασης κτλ.  
Για περισσότερες πληροφορίες μπορείτε να απευθύνεστε στον πρόεδρο του Συνδέσμου κ. Κωνσταντίνο Χόρτη, στο 6975592614 ή να επισκεφθείτε την επίσημη ιστοσελίδα www.kardiopatheia.gr και τα μέσα κοινωνικής δικτύωσης του φορέα».


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

